32000R2789
L 324/10
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2789/2000 НА СЪВЕТА
от 14 декември 2000 година
относно действието на Регламент (ЕИО) № 1657/93 относно временно суспендиране на автономните мита по Общата митническа тарифа за някои промишлени продукти, предназначени за оборудване на свободните зони на Азорските острови и Мадейра, по отношение на свободната зона на Мадейра
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 26 от него,
като взе предвид предложението на Комисията,
като има предвид, че:
(1)
Регламент (ЕИО) № 1657/93 (1) установява до 31 декември 2000 г. временно суспендиране на автономните мита по Общата митническа тарифа за някои промишлени продукти, предназначени за оборудване на свободните зони на Азорските острови и на Мадейра.
(2)
В съответствие с член 3 от Регламент (ЕИО) № 1657/93, Комисията, след като се консултира с компетентните португалски органи, разгледа резултатите от приетите мерки за развитие на свободната зона Caniçal (Мадейра), единствената съществуваща в крайните периферни португалски райони.
(3)
Първоначално тези мерки имаха положително въздействие върху създаването и установяването на нови предприятия и върху развитието на някои индустриални дейности, в частност, в областите на текстила, пластмасата и стъклото. Днес поради причини, свързани с конюнктурата, и проблеми с инфраструктурата се стига до забавяне в създаването на нови индустрии и парализиране на част от преработвателните дейности. Тази ситуация би трябвало да се разреши със завършването на работите по изграждане на инфраструктурата и разширяването на свободната зона, които понастоящем са в ход, и установяването на индустрии в иновативни сектори на преработвателната промишленост, освен тези, занимаващи се с обикновените дейности по преработване на вторични суровини, опаковане и складиране.
(4)
От своя страна компетентните португалски органи заявиха своя интерес за това тези мерки да бъдат продължени за период от време, който в никакъв случай да не е по-кратък от предходно отпуснатия, така че да се стимулира индустриалното инвестиране в свободната зона на Мадейра и по този начин да се насърчи социално-икономическото развитие на региона.
(5)
След подробно проучване на ситуацията и на резултатите от приетите мерки става ясно, че подобно продължаване във времето на тези мерки изглежда е от естество да продължи развитието на индустриалните дейности в свободната зона. Следователно, следва да се продължи суспендирането на автономните мита по Общата митническа тарифа за стоките за оборудване, така както това бе поискано от португалските органи.
(6)
Независимо от това, за да не бъде засегнато функционирането на вътрешния пазар, необходимо е подобна мярка да бъде ограничена във времето,
ПРИЕ НАСТОЯЩИЯ РЕГЛАМЕНТ:
Член 1
Суспендирането, визирано в член 1, параграф 1 от Регламент (ЕИО) № 1657/93, се продължава до 31 декември 2008 г. по отношение на свободната зона на Мадейра.
Член 2
През 2008 г. Комисията, след като се консултира с компетентните португалски органи, ще разгледа отново резултатите от приетите мерки за развитието на свободната зона на Мадейра и ако това е необходимо, ще направи подходящи предложения.
Член 3
Настоящият регламент влиза в сила в деня на публикуването му в Официален вестник на Европейските общности.
Той се прилага от 1 януари 2001 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 14 декември 2000 година.